《水龙吟》
金朝·李纯甫

几番冷笑三闾，算来枉向江心堕。和光混俗，随机达变，有何不可。

清浊从他，醉醒由己，分明识破。待用时即进，舍时便退，虽无福，亦无祸。

你试回头觑我。怕不待峥嵘则个。功名半纸，风波千丈，图个甚么。

云栈扬鞭，海涛摇棹，争如闲坐。但尊中有酒，心头无事，葫芦提过。

作者简介：（1185—约1231）金弘州襄阴人，字之纯。初工词赋，后治经义。章宗承安二年经义进士。两次上疏，策宋金战争胜负，后多如所料。荐入翰林。宣宗时，不受权相术虎高琪荐擢，以母老为辞，官至京兆府判官。学术文章为后进所宗。中年即无仕进意，旋即归隐，日与禅僧士子游，以文酒为事。虽沉醉，亦未尝废著书。有《中庸集解》、《鸣道集解》等。